b'\n_START_ARTICLE_\nMamutas\n_START_SECTION_\nI\xc5\xa1vaizda\n_START_PARAGRAPH_\nIlgis\xc2\xa0\xe2\x80\x93 4\xc2\xa0m, auk\xc5\xa1tis\xc2\xa0\xe2\x80\x93 3,6\xc2\xa0m, sv\xc4\x97r\xc4\x97 apie 7 tonas. Mamutai buvo pana\xc5\xa1\xc5\xabs \xc4\xaf Indijos dramblius, tik ap\xc5\xbe\xc4\x97l\xc4\x99 tankiais, apie metro ilgumo plaukais, saugojusiais juos nuo \xc5\xa1al\xc4\x8dio. I\xc5\xa1gyvendavo iki ma\xc5\xbedaug 130 met\xc5\xb3. Per vis\xc4\x85 gyvenim\xc4\x85 dantys pasikeisdavo 6 kartus. Vienas dantis gal\xc4\x97jo sverti iki 10\xc2\xa0kg._NEWLINE_Suaugusio mamuto durklas b\xc5\xabdavo ilgesnis kaip 3\xc2\xa0m ir sv\xc4\x97r\xc4\x97 apie 100\xc2\xa0kg. Ilg\xc4\x85 laik\xc4\x85 montuojant mamut\xc5\xb3 skeletus durklai b\xc5\xabdavo neteisingai pasukami ar net sukei\xc4\x8diami vietomis. 1949\xc2\xa0m. radus Taimyro mamuto lavon\xc4\x85 su nei\xc5\xa1judintais durklais, paai\xc5\xa1k\xc4\x97jo, kad jie i\xc5\xa1 prad\xc5\xbei\xc5\xb3 augdavo \xc4\xaf apa\xc4\x8di\xc4\x85 ir \xc5\xa1onus, v\xc4\x97liau pasisukdavo \xc4\xaf prie\xc5\xa1ing\xc4\x85 pus\xc4\x99. Tokiais spirali\xc5\xa1kais durklais mamutai turb\xc5\xabt nu\xc5\xbeerdavo snieg\xc4\x85 nuo \xc5\xbeem\xc5\xb3 tundros augal\xc5\xb3._NEWLINE_Individo am\xc5\xbei\xc5\xb3 galima nustatyti pagal ilties \xc5\xbeiedines rieves.\n_START_SECTION_\nLietuvoje\n_START_PARAGRAPH_\nLietuvos teritorijoje mamutai gyveno nuo 74 t\xc5\xabkst. iki 24 t\xc5\xabkst. met\xc5\xb3 prie\xc5\xa1 Krist\xc5\xb3. Grei\xc4\x8diausiai mamutams su \xc5\xbemon\xc4\x97mis neteko susidurti, nes pirm\xc5\xb3j\xc5\xb3 gyventoj\xc5\xb3 apsigyvenimas dabartin\xc4\x97je Lietuvoje datuojamas apie 10 t\xc5\xabkst. met\xc5\xb3 prie\xc5\xa1 Krist\xc5\xb3, o mamutai \xc4\x8dia gyven\xc4\x99 keliolika t\xc5\xabkstantme\xc4\x8di\xc5\xb3 anks\xc4\x8diau._NEWLINE_Radavie\xc4\x8di\xc5\xb3 aptikta Kaune, \xc5\xa1alia Jiesios up\xc4\x97s, Vilniuje (Antakalnyje), Kai\xc5\xa1iadori\xc5\xb3 rajone, statant hidroelektrin\xc4\x99, Kazoki\xc5\xa1ki\xc5\xb3 kaime, buvusio karjero vietoje (Trak\xc5\xb3 raj.) ir dar keliose vietose._NEWLINE_Mamut\xc5\xb3 liekanos saugomos Trak\xc5\xb3 istorijos muziejuje, Vievio keli\xc5\xb3 muziejuje.\n_START_SECTION_\nVilniaus mamutas\n_START_PARAGRAPH_\n1957\xc2\xa0m. vasar\xc4\x85 Vilniuje, Antakalnyje kanalizacijos darb\xc5\xb3 metu, 3,5\xc2\xa0m gylyje darbininkai u\xc5\xbekliuvo u\xc5\xbe dideli\xc5\xb3 kaul\xc5\xb3, kurie trukd\xc4\x97 t\xc4\x99sti darbus. Jie buvo nukapoti ir numesti duob\xc4\x97s pakra\xc5\xa1ty. Tai su\xc5\xbeinoj\xc4\x99 Istorijos instituto darbuotojai surinko tuos kaulus ir nuve\xc5\xbe\xc4\x97 \xc4\xaf institut\xc4\x85. Nusta\xc4\x8dius, kad tai mamuto kojos kaulai, nutarta dar pakasin\xc4\x97ti radaviet\xc4\x99. 4\xc2\xa0m gylyje rastos dvi iltys (durklai), apatinis \xc5\xbeandikaulis, stuburo narelis, abi de\xc5\xa1in\xc4\x97s kojos. Ir anks\xc4\x8diau pasitaikydavo toki\xc5\xb3 radini\xc5\xb3, bet \xc5\xa1\xc4\xaf sudar\xc4\x97 net 40 sveik\xc5\xb3 kaul\xc5\xb3.\n_START_SECTION_\nAdamso mamutas\n_START_PARAGRAPH_\nVienas did\xc5\xbeiausi\xc5\xb3 rast\xc5\xb3 mamut\xc5\xb3. Vilniaus mamutas savo dyd\xc5\xbeiu nedaug atsiliko nuo jo. Rastas 1799\xc2\xa0m. Lenos deltoje. Jo \xc4\xaf\xc5\xa1alus\xc4\xaf \xc4\xaf led\xc4\x85 k\xc5\xabn\xc4\x85 i\xc5\xa1plov\xc4\x97 upelio vanduo. Vietinis gyventojas nupjov\xc4\x97 iltis ir jas pardav\xc4\x97. 1806\xc2\xa0m. \xc5\xbeinia apie radin\xc4\xaf pasiek\xc4\x97 Peterburg\xc4\x85. Atvykusi ekspedicija rado mamuto k\xc5\xabn\xc4\x85 ap\xc4\x97st\xc4\x85 poliarini\xc5\xb3 lapi\xc5\xb3 ir vilk\xc5\xb3. Kas liko, nugabenta \xc4\xaf Peterburg\xc4\x85, kur pirm\xc4\x85kart buvo sumontuotas mamuto skeletas. Pavyko rasti parduotus durklus, bet atstatant nukapotas dalis jie buvo per daug pailginti ir neteisingai \xc4\xafstatyti. Tik po ilgo laiko jie permontuoti teisingai.'